สยอง พ่วงบี้ จยย.หัวแบะ-สมองไหล ตายคา 3 แยก อ้างไม่รู้ขับเหยียบ 
โชเฟอร์หนุ่ม ขับพ่วง 22 ล้อ เหยียบ จยย.หัวแบะดับสยองคา 3 แยก อ้างไม่รู้ เผยมีชาวบ้านขี่ จยย.ตามมาบอก จอดรถดูถึงรู้ หลังขับผ่านไป 30 เมตรเมื่อเวลา 14.30 น. วันที่ 12 ก.ค.63 ร.ต.อ.เอกโกวิด ศรีนิลทา รอง สว.(สอบสวน) สภ.บางบัวทอง จ.นนทบุรี รับแจ้งเหตุบรรทุกพ่วงชนกับรถจักรยานยนต์มีผู้เสียชีวิต เหตุเกิดบนถนนเลียบคลองลากค้อน หมู่ 7 ต.ละหาร อ.บางบัวทอง จ.นนทบุรี จึงเดินทางไปตรวจสอบพร้อมด้วยแพทย์เวรจากสถาบันนิติวิทยาศาสตร์ และเจ้าหน้าที่มูลนิธิร่วมกตัญญูที่เกิดเหตุเป็นทางสามแยก พบศพชายไม่ทราบชื่อ ไม่พบหลักฐานในตัว อายุประมาณ 30-40 ปี นอนเสียชีวิตคารถจักรยานยนต์ยี่ห้อฮอนด้า รุ่นคลิก สีน้ำเงิน-ดำ ทะเบียน ษยว 886 กรุงเทพมหานคร สภาพกะโหลกศีรษะแตก มันสมองออกมากองอยู่ที่พื้นถนน นอกจากนี้ยังพบขวดสุราแตกละเอียดอยู่ในกระเป๋าสะพายผู้ตาย 1 ขวด ห่างไป 30 เมตร พบรถคู่กรณีเป็นรถบรรทุกพ่วง 22 ล้อ ยี่ห้ออีซูซุ ส่วนหัวทะเบียน 88-2279 นครปฐม ส่วนตัวพ่วงทะเบียน 89-6719 นครปฐม บริเวณล้อหน้าขวาของตัวท้ายพ่วง พบร่องรอยคราบเลือดติดอยู่ มีนายธงชัย (ขอสงวนนามสกุล) อายุ 32 ปี ยืนรอให้การกับเจ้าหน้าที่ตำรวจจากการสอบถาม นายธงชัย คนขับรถบรรทุกพ่วง ให้การว่า ในขณะที่ขับรถมาพอถึงจุดทางแยก ก็ขับเลี้ยวซ้ายไปตามปกติ จากนั้นขับผ่านไปเพียงไม่ถึง 30 เมตร ก็มีชาวบ้านขับขี่รถจักรยานยนต์ติดตามไปบอกว่า ได้ทับรถจักรยานยนต์ จึงจอดรถก่อนที่จะเดินมาดูผู้ตาย ตนยืนยันไม่รู้เลยจริงๆ ว่าทับรถจักรยานยนต์เสียชีวิต ขณะเดียวกันมีชาวบ้านให้ข้อมูลว่า พบผู้ตายไปซื้อของที่ร้านค้าซึ่งห่างจากจุดเกิดเหตุไม่ไกลนัก ก่อนจะมาเกิดอุบัติเหตุเสียชีวิตดังกล่าวเบื้องต้นตำรวจได้นำตัวคนขับรถพ่วงไปสอบปากคำเพิ่มเติมที่ สภ.บางบัวทอง ก่อนจะแจ้งข้อหาดำเนินคดี ส่วนศพผู้ตายนั้นได้มอบให้เจ้าหน้าที่กู้ภัยฯ นำส่งสถาบันนิติวิทยาศาสตร์ รพ.ธรรมศาสตร์ฯ ชันสูตรต่อไป.
โชเฟอร์หนุ่ม ขับพ่วง 22 ล้อ เหยียบ จยย.หัวแบะดับสยองคา 3 แยก อ้างไม่รู้ เผยมีชาวบ้านขี่ จยย.ตามมาบอก จอดรถดูถึงรู้ หลังขับผ่านไป 30 เมตร 
รถชน,พ่วงเหยียบ จยย.,รถพ่วงเหยียบจักรยานยนต์,รถบรรทุกพ่วง,จักรยานยนต์,อุบัติเหตุ,นนทบุรี,ข่าวทั่วไป